CELEX: 32017L2455
Language: el
Date: 2017-12-05 00:00:00
Title: Οδηγία (ΕΕ) 2017/2455 του Συμβουλίου, της 5ης Δεκεμβρίου 2017, για την τροποποίηση της οδηγίας 2006/112/ΕΚ και της οδηγίας 2009/132/ΕΚ όσον αφορά ορισμένες υποχρεώσεις που απορρέουν από τον φόρο προστιθέμενης αξίας για παροχές υπηρεσιών και πωλήσεις αγαθών εξ αποστάσεως

29.12.2017   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 348/7
               
            ΟΔΗΓΊΑ (ΕΕ) 2017/2455 ΤΟΥ ΣΥΜΒΟΥΛΊΟΥ
      της 5ης Δεκεμβρίου 2017
      για την τροποποίηση της οδηγίας 2006/112/ΕΚ και της οδηγίας 2009/132/ΕΚ όσον αφορά ορισμένες υποχρεώσεις που απορρέουν από τον φόρο προστιθέμενης αξίας για παροχές υπηρεσιών και πωλήσεις αγαθών εξ αποστάσεως
      ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 113,
      Έχοντας υπόψη την πρόταση της Ευρωπαϊκής Επιτροπής,
      Κατόπιν διαβίβασης του σχεδίου νομοθετικής πράξης στα εθνικά κοινοβούλια,
      Έχοντας υπόψη τη γνώμη του Ευρωπαϊκού Κοινοβουλίου (1),
      Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (2),
      Αποφασίζοντας σύμφωνα με ειδική νομοθετική διαδικασία,
      Εκτιμώντας τα ακόλουθα:
      
                  (1)
               
               
                  Η οδηγία 2006/112/ΕΚ του Συμβουλίου (3) προβλέπει ειδικά καθεστώτα για την επιβολή φόρου προστιθέμενης αξίας (ΦΠΑ) σε μη εγκατεστημένους υποκειμένους στον φόρο που παρέχουν τηλεπικοινωνιακές υπηρεσίες, ραδιοφωνικές και τηλεοπτικές υπηρεσίες ή ηλεκτρονικά παρεχόμενες υπηρεσίες σε μη υποκειμένους στον φόρο.
               
            
                  (2)
               
               
                  Η οδηγία 2009/132/ΕΚ του Συμβουλίου (4) προβλέπει απαλλαγή από τον ΦΠΑ για τις εισαγωγές μικροδεμάτων ασήμαντης αξίας.
               
            
                  (3)
               
               
                  Στο πλαίσιο της αξιολόγησης αυτών των ειδικών καθεστώτων, όπως θεσπίστηκαν την 1η Ιανουαρίου 2015, εντοπίστηκαν διάφοροι τομείς που επιδέχονται βελτίωση. Πρώτον, για τις πολύ μικρές επιχειρήσεις που είναι εγκατεστημένες σε κράτος μέλος και παρέχουν περιστασιακά τέτοιες υπηρεσίες σε άλλα κράτη μέλη, η επιβάρυνση από την απαίτηση συμμόρφωσης με υποχρεώσεις που απορρέουν από τον ΦΠΑ σε άλλα κράτη μέλη εκτός από το κράτος μέλος εγκατάστασής του θα πρέπει να μειωθεί. Θα πρέπει, συνεπώς, να θεσπιστεί όριο σε κοινοτικό επίπεδο μέχρι το οποίο οι εν λόγω παροχές θα συνεχίζουν να υπόκεινται σε ΦΠΑ στο κράτος μέλος εγκατάστασής τους. Δεύτερον, η υποχρέωση συμμόρφωσης με τις απαιτήσεις για την τιμολόγηση όλων των κρατών μελών στα οποία πραγματοποιούνται παροχές είναι πολύ επαχθής. Κατά συνέπεια, προκειμένου να ελαχιστοποιηθεί η επιβάρυνση για τις επιχειρήσεις, οι κανόνες σχετικά με την τιμολόγηση θα πρέπει να είναι εκείνοι που εφαρμόζονται στο κράτος μέλος εγγραφής του προμηθευτή που χρησιμοποιεί τα ειδικά καθεστώτα. Τρίτον, οι υποκείμενοι στον φόρο που δεν είναι εγκατεστημένοι στην Κοινότητα, αλλά διαθέτουν αριθμό φορολογικού μητρώου ΦΠΑ σε κράτος μέλος, π.χ. επειδή διενεργούν περιστασιακές συναλλαγές που υπόκεινται σε ΦΠΑ σε αυτό το κράτος μέλος, δεν μπορούν να χρησιμοποιούν ούτε το ειδικό καθεστώς για τους υποκειμένους στον φόρο που δεν είναι εγκατεστημένοι στην Κοινότητα ούτε το ειδικό καθεστώς για τους υποκειμένους στον φόρο που είναι εγκατεστημένοι στην Κοινότητα. Ως εκ τούτου, θα πρέπει να επιτρέπεται στους εν λόγω υποκειμένους στον φόρο να χρησιμοποιούν το ειδικό καθεστώς για τους υποκειμένους στον φόρο που δεν είναι εγκατεστημένοι εντός της Κοινότητας.
               
            
                  (4)
               
               
                  Επιπλέον, από την αξιολόγηση των ειδικών καθεστώτων για τη φορολόγηση των τηλεπικοινωνιακών υπηρεσιών, των ραδιοφωνικών και τηλεοπτικών υπηρεσιών ή των ηλεκτρονικά παρεχόμενων υπηρεσιών, τα οποία θεσπίστηκαν την 1η Ιανουαρίου 2015, προέκυψε ότι η προθεσμία υποβολής της δήλωσης ΦΠΑ εντός 20 ημερών από το τέλος της φορολογικής περιόδου που καλύπτει η δήλωση είναι πολύ σύντομη, ιδίως για τις παροχές μέσω δικτύου τηλεπικοινωνιών, διεπαφής ή δικτυακής πύλης, όταν οι υπηρεσίες που παρέχονται μέσω αυτού του δικτύου, της διεπαφής ή της δικτυακής πύλης θεωρείται ότι παρέχονται από τον φορέα εκμετάλλευσης του δικτύου, της διεπαφής ή της δικτυακής πύλης, ο οποίος πρέπει να συλλέξει τις πληροφορίες για τη συμπλήρωση της δήλωσης ΦΠΑ από κάθε μεμονωμένο πάροχο υπηρεσιών. Από την αξιολόγηση έχει προκύψει επίσης ότι η απαίτηση εισαγωγής διορθώσεων στη δήλωση ΦΠΑ της σχετικής φορολογικής περιόδου είναι πολύ επαχθής για τους υποκειμένους στον φόρο, καθώς ενδέχεται να απαιτείται η εκ νέου υποβολή διαφόρων δηλώσεων ΦΠΑ κάθε τρίμηνο. Συνεπώς, η προθεσμία υποβολής της δήλωσης ΦΠΑ θα πρέπει να παραταθεί από το πέρας 20 ημερών στο πέρας του μηνός που έπεται του τέλους της φορολογικής περιόδου, οι δε υποκείμενοι στον φόρο θα πρέπει να μπορούν να προβαίνουν σε διόρθωση προηγούμενων δηλώσεων ΦΠΑ σε επόμενη δήλωση, αντί στις δηλώσεις των φορολογικών περιόδων με τις οποίες σχετίζονται οι διορθώσεις.
               
            
                  (5)
               
               
                  Προκειμένου οι υποκείμενοι στον φόρο που παρέχουν άλλες υπηρεσίες εκτός των τηλεπικοινωνιακών υπηρεσιών, των ραδιοφωνικών και τηλεοπτικών υπηρεσιών ή των ηλεκτρονικά παρεχόμενων υπηρεσιών σε μη υποκειμένους στον φόρο να μη χρειάζεται να διαθέτουν αριθμό φορολογικού μητρώου ΦΠΑ σε κάθε κράτος μέλος στο οποίο οι εν λόγω υπηρεσίες υπόκεινται σε ΦΠΑ, τα κράτη μέλη θα πρέπει να επιτρέπουν στους υποκειμένους στον φόρο που παρέχουν αυτές τις υπηρεσίες να χρησιμοποιούν το σύστημα ΤΠ για την εγγραφή και τη δήλωση και την καταβολή του ΦΠΑ, παρέχοντάς τους τη δυνατότητα να δηλώνουν και να καταβάλλουν τον ΦΠΑ για τις εν λόγω υπηρεσίες σε ένα μόνο κράτος μέλος.
               
            
                  (6)
               
               
                  Η υλοποίηση της εσωτερικής αγοράς, η παγκοσμιοποίηση και οι τεχνολογικές αλλαγές έχουν οδηγήσει σε εκρηκτική αύξηση του ηλεκτρονικού εμπορίου και, συνακόλουθα, των πωλήσεων αγαθών εξ αποστάσεως, τόσο εκείνων που παρέχονται από ένα κράτος μέλος προς άλλο όσο και εκείνων που παρέχονται από τρίτα εδάφη ή τρίτες χώρες προς την Κοινότητα. Οι σχετικές διατάξεις των οδηγιών 2006/112/ΕΚ και 2009/132/ΕΚ θα πρέπει να προσαρμοστούν σε αυτήν την εξέλιξη, λαμβανομένης υπόψη της αρχής της φορολόγησης στον τόπο προορισμού, καθώς και της ανάγκης προστασίας των φορολογικών εσόδων των κρατών μελών, δημιουργίας ισότιμων όρων ανταγωνισμού για τις εκάστοτε επιχειρήσεις και ελαχιστοποίησης της επιβάρυνσης για αυτές. Το ειδικό καθεστώς για τις τηλεπικοινωνιακές, τις ραδιοφωνικές και τηλεοπτικές ή τις ηλεκτρονικά παρεχόμενες υπηρεσίες που παρέχονται από υποκειμένους στον φόρο εγκατεστημένους εντός της Κοινότητας αλλά μη εγκατεστημένους στο κράτος μέλος κατανάλωσης θα πρέπει, συνεπώς, να επεκταθεί στις ενδοκοινοτικές πωλήσεις αγαθών εξ αποστάσεως, ενώ παρόμοιο ειδικό καθεστώς θα πρέπει να θεσπιστεί για τις εξ αποστάσεως πωλήσεις αγαθών που εισάγονται από τρίτα εδάφη ή τρίτες χώρες. Προκειμένου να καθοριστεί σαφώς το πεδίο εφαρμογής των μέτρων που εφαρμόζονται στις ενδοκοινοτικές εξ αποστάσεως πωλήσεις αγαθών και στις εξ αποστάσεως πωλήσεις αγαθών που εισάγονται από τρίτα εδάφη ή τρίτες χώρες, οι εν λόγω έννοιες θα πρέπει να οριστούν.
               
            
                  (7)
               
               
                  Μεγάλο μερίδιο των εξ αποστάσεως πωλήσεων αγαθών, τόσο εκείνων που παρέχονται από ένα κράτος μέλος προς άλλο όσο και εκείνων που παρέχονται από τρίτα εδάφη ή τρίτες χώρες προς την Κοινότητα, διευκολύνεται με τη χρήση ηλεκτρονικής διεπαφής, όπως αγορά, πλατφόρμα, διαδικτυακή πύλη ή παρόμοια μέσα, συχνά με χρήση εγκαταστάσεων παρόχων υπηρεσιών διεκπεραίωσης. Μολονότι τα κράτη μέλη μπορούν να προβλέπουν ότι πρόσωπο άλλο από τον υπόχρεο του ΦΠΑ είναι αλληλεγγύως και εις ολόκληρον υπεύθυνο για την καταβολή του ΦΠΑ σε τέτοιες περιπτώσεις, αυτό αποδείχτηκε ανεπαρκές για να εξασφαλίσει αποδοτική και αποτελεσματική είσπραξη του ΦΠΑ. Για να επιτευχθεί ο εν λόγω στόχος και να μειωθεί ο διοικητικός φόρτος για τους πωλητές, τις φορολογικές διοικήσεις και τους καταναλωτές, απαιτείται, συνεπώς, οι φορολογούμενοι που διευκολύνουν εξ αποστάσεως πωλήσεις αγαθών μέσω της χρήσης τέτοιου είδους ηλεκτρονικής διεπαφής να μετέχουν στην είσπραξη του ΦΠΑ επί των πωλήσεων αυτών, ορίζοντας ότι θα λογίζεται ότι οι εν λόγω πωλήσεις έχουν πραγματοποιηθεί από τα πρόσωπα αυτά. Για τις εξ αποστάσεως πωλήσεις αγαθών εισαγόμενων από τρίτα εδάφη ή τρίτες χώρες προς την Κοινότητα, αυτό θα πρέπει να περιορίζεται στις πωλήσεις αγαθών που αποστέλλονται ή μεταφέρονται με δέματα με εσωτερική αξία που δεν υπερβαίνει τα 150 EUR, για τα οποία απαιτείται πλήρης τελωνειακή διασάφηση για τελωνειακούς σκοπούς κατά την εισαγωγή.
               
            
                  (8)
               
               
                  Η τήρηση καταχωρίσεων για χρονικό διάστημα τουλάχιστον δέκα ετών, όσον αφορά τις παραδόσεις από υποκειμένους στον φόρο που διευκολύνονται μέσω ηλεκτρονικής διεπαφής, όπως αγορά, πλατφόρμα, πύλη ή παρόμοια μέσα, είναι απαραίτητη ως βοήθεια προς τα κράτη μέλη ώστε να επαληθεύουν ότι έχει υπολογισθεί ορθά ο ΦΠΑ για τις συγκεκριμένες παραδόσεις. Το διάστημα των δέκα ετών συνάδει με τις νυν ισχύουσες προβλέψεις τήρησης καταχωρίσεων. Όταν οι καταχωρίσεις αποτελούνται από δεδομένα προσωπικού χαρακτήρα πρέπει να συμμορφώνονται με την ενωσιακή νομοθεσία σχετικά με την προστασία των δεδομένων.
               
            
                  (9)
               
               
                  Προκειμένου να μειωθεί η επιβάρυνση για τις επιχειρήσεις που χρησιμοποιούν το ειδικό καθεστώς για τις ενδοκοινοτικές πωλήσεις αγαθών εξ αποστάσεως, η υποχρέωση έκδοσης τιμολογίου για αυτές τις πωλήσεις θα πρέπει να καταργηθεί. Για να εξασφαλιστεί ασφάλεια δικαίου για αυτές τις επιχειρήσεις, στον ορισμό αυτών των παραδόσεων αγαθών θα πρέπει να δηλώνεται με σαφήνεια ότι ο ορισμός αυτός εφαρμόζεται επίσης στην περίπτωση που τα αγαθά μεταφέρονται ή αποστέλλονται για λογαριασμό του προμηθευτή, συμπεριλαμβανομένης της περίπτωσης στην οποία ο προμηθευτής παρεμβαίνει έμμεσα στην αποστολή ή τη μεταφορά των αγαθών.
               
            
                  (10)
               
               
                  Το πεδίο εφαρμογής του ειδικού καθεστώτος για τις εξ αποστάσεως πωλήσεις αγαθών που εισάγονται από τρίτα εδάφη ή τρίτες χώρες θα πρέπει να περιοριστεί στις πωλήσεις αγαθών εσωτερικής αξίας που δεν υπερβαίνει τα 150 EUR και τα οποία αποστέλλονται απευθείας από τρίτο έδαφος ή τρίτη χώρα προς πελάτη στην Κοινότητα, απαιτείται δε για αυτά πλήρης τελωνειακή διασάφηση για τελωνειακούς σκοπούς κατά την εισαγωγή. Τα αγαθά που υπόκεινται σε ειδικό φόρο κατανάλωσης θα πρέπει να εξαιρούνται από το πεδίο εφαρμογής του, δεδομένου ότι ο ειδικός φόρος κατανάλωσης αποτελεί μέρος της φορολογητέας βάσης για τον ΦΠΑ κατά την εισαγωγή. Προκειμένου να αποφευχθεί το ενδεχόμενο διπλής φορολόγησης, θα πρέπει να θεσπιστεί απαλλαγή από τον φόρο προστιθέμενης αξίας κατά την εισαγωγή των αγαθών που διασαφίζονται βάσει του εν λόγω ειδικού καθεστώτος.
               
            
                  (11)
               
               
                  Επιπλέον, προκειμένου να αποτραπεί η στρέβλωση του ανταγωνισμού μεταξύ των προμηθευτών εντός και εκτός της Κοινότητας και να αποφευχθούν τυχόν απώλειες φορολογικών εσόδων, απαιτείται η κατάργηση της απαλλαγής για την εισαγωγή μικροδεμάτων ασήμαντης αξίας που προβλέπεται στην οδηγία 2009/132/ΕΚ.
               
            
                  (12)
               
               
                  Ο υποκείμενος στον φόρο που χρησιμοποιεί το ειδικό καθεστώς για τις εξ αποστάσεως πωλήσεις αγαθών που εισάγονται από τρίτα εδάφη ή τρίτες χώρες θα πρέπει να μπορεί να ορίζει μεσάζοντα εγκατεστημένο στην Κοινότητα ως υπόχρεο του οφειλόμενου ΦΠΑ, καθώς και για την εκπλήρωση των υποχρεώσεων που ορίζονται στο εν λόγω ειδικό καθεστώς εξ ονόματός του και για λογαριασμό του.
               
            
                  (13)
               
               
                  Για την προστασία των φορολογικών εσόδων των κρατών μελών, οι υποκείμενοι στον φόρο μη εγκατεστημένοι στην Κοινότητα που χρησιμοποιούν αυτό το ειδικό καθεστώς θα πρέπει να υποχρεούνται να ορίζουν μεσάζοντα. Ωστόσο, η εν λόγω υποχρέωση δεν θα πρέπει να ισχύει εάν είναι εγκατεστημένοι σε χώρα με την οποία η Ένωση έχει συνάψει συμφωνία για αμοιβαία συνδρομή.
               
            
                  (14)
               
               
                  Προκειμένου να διασφαλιστούν ενιαίες συνθήκες για την εφαρμογή της παρούσας οδηγίας σχετικά με την κατάρτιση του καταλόγου τρίτων χωρών με τις οποίες η Ένωση έχει συνάψει συμφωνία για αμοιβαία συνδρομή ανάλογης έκτασης με εκείνη που προβλέπεται από την οδηγία 2010/24/ΕΕτου Συμβουλίου (5) και στον κανονισμό (ΕΕ) αριθ. 904/2010 του Συμβουλίου (6), θα πρέπει να ανατεθούν εκτελεστικές αρμοδιότητες στην Επιτροπή. Οι εν λόγω αρμοδιότητες θα πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου (7). Δεδομένου ότι η κατάρτιση του καταλόγου τρίτων χωρών συνδέεται άμεσα με τη διοικητική συνεργασία στον τομέα του φόρου προστιθέμενης αξίας, κρίνεται σκόπιμο η Επιτροπή να επικουρείται από τη μόνιμη επιτροπή διοικητικής συνεργασίας που συστάθηκε με το άρθρο 58 του κανονισμού (ΕΕ) αριθ. 904/2010.
               
            
                  (15)
               
               
                  Έπειτα από την εκρηκτική αύξηση του ηλεκτρονικού εμπορίου και τη συνακόλουθη αύξηση του αριθμού των μικροδεμάτων εσωτερικής αξίας έως 150 EUR που εισάγονται στην Κοινότητα, τα κράτη μέλη θα πρέπει να επιτρέπουν συστηματικά τη χρήση ειδικών ρυθμίσεων για τη δήλωση και την καταβολή του ΦΠΑ εισαγωγής. Οι εν λόγω ρυθμίσεις μπορούν να εφαρμόζονται στην περίπτωση που δεν χρησιμοποιείται το ειδικό καθεστώς για τις εξ αποστάσεως πωλήσεις αγαθών που εισάγονται από τρίτα εδάφη ή τρίτες χώρες. Όταν το κράτος μέλος εισαγωγής δεν προβλέπει τη συστηματική εφαρμογή μειωμένων συντελεστών ΦΠΑ στο πλαίσιο του παρόντος ειδικού καθεστώτος, ο τελικός πελάτης θα πρέπει να είναι σε θέση να επιλέξει την κανονική διαδικασία εισαγωγής προκειμένου να επωφεληθεί από ενδεχόμενο μειωμένο συντελεστή ΦΠΑ.
               
            
                  (16)
               
               
                  Για την ημερομηνία εφαρμογής των διατάξεων της παρούσας οδηγίας λαμβάνεται υπόψη, κατά περίπτωση, ο χρόνος που χρειάζεται για τη θέσπιση των μέτρων που απαιτούνται για την εφαρμογή της παρούσας οδηγίας και ο χρόνος που χρειάζονται τα κράτη μέλη για να προσαρμόσουν το οικείο σύστημα ΤΠ για την εγγραφή και τη δήλωση και την καταβολή του ΦΠΑ.
               
            
                  (17)
               
               
                  Δεδομένου ότι ο στόχος της παρούσας οδηγίας, δηλαδή η απλούστευση των υποχρεώσεων που απορρέουν από τον ΦΠΑ, δεν μπορεί να επιτευχθεί επαρκώς από τα κράτη μέλη και, συνεπώς, μπορεί να επιτευχθεί καλύτερα σε επίπεδο Ένωσης, η Ένωση μπορεί να θεσπίσει μέτρα, σύμφωνα με την αρχή της επικουρικότητας, όπως προβλέπεται στο άρθρο 5 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας, όπως ορίζεται στο ίδιο άρθρο, η παρούσα οδηγία δεν υπερβαίνει τα αναγκαία για την επίτευξη του εν λόγω στόχου.
               
            
                  (18)
               
               
                  Σύμφωνα με την κοινή πολιτική δήλωση των κρατών μελών και της Επιτροπής, της 28ης Σεπτεμβρίου 2011, σχετικά με τα επεξηγηματικά έγγραφα (8), τα κράτη μέλη ανέλαβαν να συνοδεύσουν, σε αιτιολογημένες περιπτώσεις, την κοινοποίηση των μέτρων μεταφοράς στο εθνικό δίκαιο με ένα ή περισσότερα έγγραφα στα οποία θα επεξηγείται η σχέση ανάμεσα στα συστατικά στοιχεία μιας οδηγίας και στα αντίστοιχα μέρη των πράξεων μεταφοράς στο εθνικό δίκαιο. Όσον αφορά την παρούσα οδηγία, ο νομοθέτης θεωρεί ότι η διαβίβαση αυτών των εγγράφων είναι αιτιολογημένη.
               
            
                  (19)
               
               
                  Συνεπώς, οι οδηγίες 2006/112/ΕΚ και 2009/132/ΕΚ θα πρέπει να τροποποιηθούν αναλόγως,
               
            ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
      Άρθρο 1
      Τροποποιήσεις της οδηγίας 2006/112/ΕΚ με ισχύ από την 1η Ιανουαρίου 2019
      Με ισχύ από την 1η Ιανουαρίου 2019, η οδηγία 2006/112/ΕΚ τροποποιείται ως εξής:
      
                  1)
               
               
                  το άρθρο 58 αντικαθίσταται από το ακόλουθο κείμενο:
                  «Άρθρο 58
                  1.   Τόπος παροχής των ακόλουθων υπηρεσιών σε μη υποκείμενο στον φόρο είναι ο τόπος εγκατάστασης ή μόνιμης κατοικίας ή συνήθους διαμονής αυτού του προσώπου:
                  
                              α)
                           
                           
                              τηλεπικοινωνιακών υπηρεσιών·
                           
                        
                              β)
                           
                           
                              ραδιοφωνικών και τηλεοπτικών υπηρεσιών·
                           
                        
                              γ)
                           
                           
                              ηλεκτρονικά παρεχόμενων υπηρεσιών και ιδίως εκείνων που προβλέπονται στο παράρτημα II.
                           
                        Το γεγονός ότι ο παρέχων την υπηρεσία και ο λήπτης πελάτης επικοινωνούν μέσω του ηλεκτρονικού ταχυδρομείου δεν σημαίνει υποχρεωτικά ότι πρόκειται για υπηρεσία παρεχόμενη ηλεκτρονικά.
                  2.   Η παράγραφος 1 δεν εφαρμόζεται όταν πληρούνται οι ακόλουθες προϋποθέσεις:
                  
                              α)
                           
                           
                              ο παρέχων την υπηρεσία είναι εγκατεστημένος ή, ελλείψει εγκατάστασης, έχει τον τόπο της κατοικίας του ή της συνήθους διαμονής του σε ένα μόνο κράτος μέλος· και
                           
                        
                              β)
                           
                           
                              παρέχονται υπηρεσίες σε μη υποκειμένους στον φόρο, οι οποίοι είναι εγκατεστημένοι, έχουν τη μόνιμη κατοικία ή τη συνήθη διαμονή τους σε οποιοδήποτε κράτος μέλος εκτός από το κράτος μέλος που αναφέρεται στο στοιχείο α)· και
                           
                        
                              γ)
                           
                           
                              το συνολικό ποσό, χωρίς ΦΠΑ, των παροχών που αναφέρονται στο στοιχείο β) δεν υπερβαίνει, κατά τη διάρκεια του εκάστοτε ημερολογιακού έτους, το ποσό των 10 000 EUR ή το αντίστοιχο ποσό σε εθνικό νόμισμα και δεν υπερέβη το ποσό αυτό κατά τη διάρκεια του προηγούμενου ημερολογιακού έτους.
                           
                        3.   Όταν, κατά τη διάρκεια ενός ημερολογιακού έτους, σημειώνεται υπέρβαση του ορίου που αναφέρεται στην παράγραφο 2 στοιχείο γ), από το εν λόγω χρονικό σημείο εφαρμόζεται η παράγραφος 1.
                  4.   Το κράτος μέλος, στο έδαφος του οποίου είναι εγκατεστημένοι οι αναφερόμενοι στην παράγραφο 2 πάροχοι υπηρεσιών ή, ελλείψει εγκατάστασης, έχουν τη μόνιμη κατοικία ή τη συνήθη διαμονή τους, παρέχει στους εν λόγω παρόχους το δικαίωμα να επιλέγουν τον τόπο παροχής υπηρεσιών ο οποίος καθορίζεται σύμφωνα με την παράγραφο 1, το οποίο καλύπτει, σε κάθε περίπτωση, δύο ημερολογιακά έτη.
                  5.   Τα κράτη μέλη λαμβάνουν τα δέοντα μέτρα προκειμένου να παρακολουθούν κατά πόσον ο υποκείμενος στο φόρο πληροί τις προϋποθέσεις των παραγράφων 2, 3 και 4.
                  6.   Η αντίστοιχη αξία σε εθνικό νόμισμα του ποσού που αναφέρεται στην παράγραφο 2 στοιχείο γ) υπολογίζεται με εφαρμογή της ισοτιμίας που δημοσιεύεται από την Ευρωπαϊκή Κεντρική Τράπεζα κατά την ημερομηνία εκδόσεως της οδηγίας (ΕΕ) 2017/2455 του Συμβουλίου (*1).
                  
                     (*1)  Οδηγία (ΕΕ) 2017/2455 του Συμβουλίου, της 5ης Δεκεμβρίου 2017, για την τροποποίηση της οδηγίας 2006/112/ΕΚ και της οδηγίας 2009/132/ΕΚ όσον αφορά ορισμένες υποχρεώσεις που απορρέουν από τον φόρο προστιθέμενης αξίας για παροχές υπηρεσιών και πωλήσεις αγαθών εξ αποστάσεως (ΕΕ L 348 της 29.12.2017, σ. 7).»·"
						
               
            
                  2)
               
               
                  το άρθρο 219α αντικαθίσταται από το ακόλουθο κείμενο:
                  «Άρθρο 219α
                  1.   Η τιμολόγηση διέπεται από τους κανόνες που ισχύουν στο κράτος μέλος στο οποίο θεωρείται ότι πραγματοποιείται η παράδοση των αγαθών ή η παροχή των υπηρεσιών, σύμφωνα με τις διατάξεις του τίτλου V.
                  2.   Κατά παρέκκλιση από την παράγραφο 1, η τιμολόγηση διέπεται από τους ακόλουθους κανόνες:
                  
                              α)
                           
                           
                              τους κανόνες που ισχύουν στο κράτος μέλος στο οποίο ο προμηθευτής έχει την έδρα της οικονομικής δραστηριότητας ή τη μόνιμη εγκατάστασή του, από την οποία πραγματοποιείται η παράδοση ή παροχή, ή, ελλείψει τέτοιας έδρας ή μόνιμης εγκατάστασης, το κράτος μέλος της κατοικίας ή της συνήθους διαμονής του προμηθευτή, όπου:
                              
                                          i)
                                       
                                       
                                          ο προμηθευτής δεν είναι εγκατεστημένος στο κράτος μέλος στο οποίο θεωρείται ότι πραγματοποιείται η παράδοση των αγαθών ή η παροχή των υπηρεσιών, σύμφωνα με τις διατάξεις του τίτλου V, ή η εγκατάστασή του στο εν λόγω κράτος μέλος δεν παρεμβαίνει στην παράδοση ή την παροχή κατά την έννοια του άρθρου 192α στοιχείο β), και ο υπόχρεος του ΦΠΑ είναι ο αποκτών τα αγαθά ή ο λήπτης της παροχής των υπηρεσιών, εκτός αν ο πελάτης εκδίδει τιμολόγιο (αυτοτιμολόγηση),
                                       
                                    
                                          ii)
                                       
                                       
                                          η παράδοση αγαθών ή η παροχή υπηρεσιών δεν θεωρείται ότι πραγματοποιείται εντός της Κοινότητας, σύμφωνα με τις διατάξεις του τίτλου V·
                                       
                                    
                        
                              β)
                           
                           
                              τους κανόνες που ισχύουν στο κράτος μέλος στο οποίο ο προμηθευτής που χρησιμοποιεί ένα από τα ειδικά καθεστώτα που αναφέρονται στον τίτλο XII κεφάλαιο 6 διαθέτει αριθμό φορολογικού μητρώου.
                           
                        3.   Οι παράγραφοι 1 και 2 του παρόντος άρθρου εφαρμόζονται με την επιφύλαξη των άρθρων 244 έως 248.»·
               
            
                  3)
               
               
                  στο άρθρο 358α, το σημείο 1 αντικαθίσταται από το ακόλουθο κείμενο:
                  
                              «1.
                           
                           
                              “μη εγκατεστημένος στην Κοινότητα υποκείμενος στον φόρο”, ο υποκείμενος στον φόρο που δεν διατηρεί την έδρα της οικονομικής δραστηριότητάς του ούτε μόνιμη εγκατάσταση στο έδαφος της Κοινότητας·»·
                           
                        
            
                  4)
               
               
                  στο άρθρο 361 παράγραφος 1, το στοιχείο ε) αντικαθίσταται από το ακόλουθο κείμενο:
                  
                              «ε)
                           
                           
                              δήλωση ότι το συγκεκριμένο πρόσωπο δεν διατηρεί την έδρα της οικονομικής δραστηριότητάς του ούτε μόνιμη εγκατάσταση στο έδαφος της Κοινότητας.».
                           
                        
            Άρθρο 2
      Τροποποιήσεις στην οδηγία 2006/112/ΕΚ με ισχύ από την 1η Ιανουαρίου 2021
      Από την 1η Ιανουαρίου 2021, η οδηγία 2006/112/ΕΚ τροποποιείται ως εξής:
      
                  1)
               
               
                  στο άρθρο 14, προστίθεται η ακόλουθη παράγραφος:
                  «4.   Για τους σκοπούς της παρούσας οδηγίας ισχύουν οι εξής ορισμοί:
                  
                              1)
                           
                           
                              ως “ενδοκοινοτικές εξ αποστάσεως πωλήσεις αγαθών” νοούνται οι παραδόσεις αγαθών που αποστέλλονται ή μεταφέρονται από τον προμηθευτή ή από πρόσωπο που ενεργεί για λογαριασμό του, συμπεριλαμβανομένης της περίπτωσης όπου ο προμηθευτής παρεμβαίνει έμμεσα στην αποστολή ή τη μεταφορά των αγαθών, από κράτος μέλος άλλο από εκείνο της άφιξης της αποστολής ή της μεταφοράς στον αποκτώντα πελάτη, όταν πληρούνται οι ακόλουθοι όροι:
                              
                                          α)
                                       
                                       
                                          η παράδοση αγαθών πραγματοποιείται για πρόσωπο υποκείμενο στον φόρο ή νομικό πρόσωπο μη υποκείμενο στον φόρο, των οποίων οι ενδοκοινοτικές αποκτήσεις αγαθών δεν υπόκεινται σε ΦΠΑ με βάση το άρθρο 3 παράγραφος 1, ή για οποιοδήποτε άλλο μη υποκείμενο στον φόρο πρόσωπο·
                                       
                                    
                                          β)
                                       
                                       
                                          τα παραδιδόμενα αγαθά δεν είναι καινούργια μεταφορικά μέσα ούτε αγαθά που παραδίδονται έπειτα από συναρμολόγηση ή εγκατάσταση, με ή χωρίς δοκιμή λειτουργίας, από τον προμηθευτή ή για λογαριασμό του·
                                       
                                    
                        
                              2)
                           
                           
                              ως “εξ αποστάσεως πωλήσεις αγαθών που εισάγονται από τρίτα εδάφη ή τρίτες χώρες” νοούνται οι παραδόσεις αγαθών που αποστέλλονται ή μεταφέρονται από τον προμηθευτή ή από πρόσωπο που ενεργεί για λογαριασμό του, συμπεριλαμβανομένης της περίπτωσης όπου ο προμηθευτής παρεμβαίνει έμμεσα στην αποστολή ή τη μεταφορά των αγαθών, από τρίτο έδαφος ή τρίτη χώρα, προς πελάτη σε κράτος μέλος, όταν πληρούνται οι ακόλουθοι όροι:
                              
                                          α)
                                       
                                       
                                          η παράδοση αγαθών πραγματοποιείται για πρόσωπο υποκείμενο στον φόρο ή νομικό πρόσωπο μη υποκείμενο στον φόρο, των οποίων οι ενδοκοινοτικές αποκτήσεις αγαθών δεν υπόκεινται σε ΦΠΑ με βάση το άρθρο 3 παράγραφος 1, ή για οποιοδήποτε άλλο μη υποκείμενο στον φόρο πρόσωπο·
                                       
                                    
                                          β)
                                       
                                       
                                          τα παραδιδόμενα αγαθά δεν είναι καινούργια μεταφορικά μέσα ούτε αγαθά που παραδίδονται έπειτα από συναρμολόγηση ή εγκατάσταση, με ή χωρίς δοκιμή λειτουργίας, από τον προμηθευτή ή για λογαριασμό του.»·
                                       
                                    
                        
            
                  2)
               
               
                  προστίθεται το ακόλουθο άρθρο:
                  «Άρθρο 14α
                  1.   Όταν υποκείμενος στον φόρο διευκολύνει, μέσω της χρήσης ηλεκτρονικής διεπαφής, όπως αγοράς, πλατφόρμας, διαδικτυακής πύλης ή παρόμοιων μέσων, τις εξ αποστάσεως πωλήσεις αγαθών εισαγόμενων από τρίτα εδάφη ή τρίτες χώρες σε δέματα με εσωτερική αξία που δεν υπερβαίνει τα 150 EUR, ο εν λόγω υποκείμενος στον φόρο θεωρείται ότι αυτός έχει παραλάβει και παραδώσει αυτά τα αγαθά.
                  2.   Όταν υποκείμενος στον φόρο διευκολύνει, μέσω της χρήσης ηλεκτρονικής διεπαφής, όπως αγοράς, πλατφόρμας, διαδικτυακής πύλης ή παρόμοιων μέσων, την παράδοση αγαθών εντός της Κοινότητας από υποκείμενο στον φόρο μη εγκατεστημένο εντός της Κοινότητας σε μη υποκείμενο στον φόρο, ο υποκείμενος στον φόρο που διευκολύνει την παράδοση θεωρείται ότι αυτός έχει παραλάβει και παραδώσει αυτά τα αγαθά.»·
               
            
                  3)
               
               
                  το άρθρο 33 αντικαθίσταται από το ακόλουθο κείμενο:
                  «Άρθρο 33
                  Κατά παρέκκλιση από το άρθρο 32:
                  
                              α)
                           
                           
                              τόπος παράδοσης στις ενδοκοινοτικές εξ αποστάσεως πωλήσεις αγαθών θεωρείται ο τόπος όπου βρίσκονται τα αγαθά κατά τον χρόνο άφιξης της αποστολής ή της μεταφοράς στον αποκτώντα πελάτη,
                           
                        
                              β)
                           
                           
                              τόπος παράδοσης στις εξ αποστάσεως πωλήσεις αγαθών που εισάγονται από τρίτα εδάφη ή τρίτες χώρες σε κράτος μέλος διαφορετικό από το κράτος μέλος άφιξης της αποστολής ή της μεταφοράς στον αποκτώντα πελάτη θεωρείται ο τόπος όπου βρίσκονται τα αγαθά κατά τον χρόνο άφιξης της αποστολής ή της μεταφοράς στον αποκτώντα πελάτη,
                           
                        
                              γ)
                           
                           
                              ο τόπος παράδοσης στις εξ αποστάσεως πωλήσεις αγαθών που εισάγονται από τρίτα εδάφη ή τρίτες χώρες στο κράτος μέλος άφιξης της αποστολής ή της μεταφοράς των αγαθών στον αποκτώντα πελάτη θεωρείται ότι είναι στο συγκεκριμένο κράτος μέλος, υπό την προϋπόθεση ότι ο ΦΠΑ επί των εν λόγω αγαθών δηλώνεται δυνάμει του ειδικού καθεστώτος του τίτλου XII κεφάλαιο 6 τμήμα 4.»·
                           
                        
            
                  4)
               
               
                  το άρθρο 34 απαλείφεται,
               
            
                  5)
               
               
                  το άρθρο 35 αντικαθίσταται από το ακόλουθο κείμενο:
                  «Άρθρο 35
                  Οι διατάξεις του άρθρου 33 δεν εφαρμόζονται στις παραδόσεις μεταχειρισμένων αγαθών και αντικειμένων καλλιτεχνικής, συλλεκτικής ή αρχαιολογικής αξίας, που καθορίζονται στο άρθρο 311 παράγραφος 1 σημεία 1) έως 4), ούτε στις παραδόσεις μεταχειρισμένων μεταφορικών μέσων όπως καθορίζονται στο άρθρο 327 παράγραφος 3, οι οποίες υπάγονται στον ΦΠΑ, σύμφωνα με τα κατά περίπτωση ειδικά καθεστώτα.»·
               
            
                  6)
               
               
                  στο άρθρο 58, οι παράγραφοι 2 έως 6 απαλείφονται·
               
            
                  7)
               
               
                  στον τίτλο V, παρεμβάλλεται το ακόλουθο κεφάλαιο:
                  
                     «ΚΕΦΑΛΑΙΟ 3α
                  
                  
                     
                        Όριο για υποκειμένους στον φόρο που πραγματοποιούν παραδόσεις αγαθών που υπάγονται στο άρθρο 33 στοιχείο α) και παροχές υπηρεσιών που υπάγονται στο άρθρο 58
                     
                  
                  Άρθρο 59γ
                  1.   Το άρθρο 33 στοιχείο α) και το άρθρο 58 δεν εφαρμόζονται, εφόσον συντρέχουν οι ακόλουθες προϋποθέσεις:
                  
                              α)
                           
                           
                              ο προμηθευτής είναι εγκατεστημένος ή, ελλείψει εγκατάστασης, έχει τον τόπο της μόνιμης κατοικίας του ή της συνήθους διαμονής του σε ένα μόνο κράτος μέλος·
                           
                        
                              β)
                           
                           
                              παρέχονται υπηρεσίες σε μη υποκειμένους στον φόρο, οι οποίοι είναι εγκατεστημένοι, έχουν τη μόνιμη κατοικία ή τη συνήθη διαμονή τους σε οποιοδήποτε κράτος μέλος εκτός από το κράτος μέλος που αναφέρεται στο στοιχείο α) ή αποστέλλονται ή μεταφέρονται αγαθά σε κράτος μέλος διαφορετικό από το κράτος μέλος που αναφέρεται στο στοιχείο α)· και
                           
                        
                              γ)
                           
                           
                              το συνολικό ποσό, χωρίς ΦΠΑ, των παροχών που αναφέρονται στο στοιχείο β) δεν υπερβαίνει, κατά τη διάρκεια του εκάστοτε ημερολογιακού έτους, το ποσό των 10 000 EUR ή το αντίστοιχο ποσό σε εθνικό νόμισμα, ούτε υπερέβη το ποσό αυτό κατά τη διάρκεια του προηγούμενου ημερολογιακού έτους.
                           
                        2.   Όταν, κατά τη διάρκεια ενός ημερολογιακού έτους, σημειώνεται υπέρβαση του ορίου της παραγράφου 1 στοιχείο γ), από το εν λόγω χρονικό σημείο εφαρμόζονται το άρθρο 33 στοιχείο α) και το άρθρο 58.
                  3.   Το κράτος μέλος, στο έδαφος του οποίου βρίσκονται τα αγαθά κατά τον χρόνο αναχώρησης της αποστολής ή της μεταφοράς ή στο οποίο είναι εγκατεστημένοι οι υποκείμενοι στον φόρο που παρέχουν τηλεπικοινωνιακές, ραδιοφωνικές και τηλεοπτικές και ηλεκτρονικά παρεχόμενες υπηρεσίες, παρέχει στους υποκειμένους στον φόρο που πραγματοποιούν παροχές που καλύπτονται από τις διατάξεις της παραγράφου 1 το δικαίωμα να επιλέγουν τον καθορισμό του τόπου παροχής σύμφωνα με το άρθρο 33 στοιχείο α) και το άρθρο 58, καλύπτοντας, σε κάθε περίπτωση, δύο ημερολογιακά έτη.
                  4.   Τα κράτη μέλη λαμβάνουν τα δέοντα μέτρα προκειμένου να παρακολουθούν κατά πόσον ο υποκείμενος στο φόρο πληροί τις προϋποθέσεις των παραγράφων 1, 2 και 3.
                  5.   Η αντίστοιχη αξία σε εθνικό νόμισμα του ποσού που αναφέρεται στην παράγραφο 1 στοιχείο γ) υπολογίζεται με εφαρμογή της ισοτιμίας που δημοσιεύεται από την Ευρωπαϊκή Κεντρική Τράπεζα κατά την ημερομηνία εκδόσεως της οδηγίας (ΕΕ) 2017/2455.»·
               
            
                  8)
               
               
                  προστίθεται το ακόλουθο άρθρο:
                  «Άρθρο 66α
                  Κατά παρέκκλιση από τα άρθρα 63, 64 και 65, για τις παραδόσεις αγαθών για τις οποίες οφείλεται ΦΠΑ από το πρόσωπο που διευκολύνει την παράδοση σύμφωνα με το άρθρο 14α, η γενεσιουργός αιτία επέρχεται και ο ΦΠΑ καθίσταται απαιτητός κατά τον χρόνο αποδοχής της πληρωμής.»·
               
            
                  9)
               
               
                  στο άρθρο 143 παράγραφος 1, παρεμβάλλεται το ακόλουθο στοιχείο:
                  
                              «γα)
                           
                           
                              τις εισαγωγές αγαθών όταν ο ΦΠΑ δηλώνεται δυνάμει του ειδικού καθεστώτος που αναφέρεται στον τίτλο XII κεφάλαιο 6 τμήμα 4 και όταν, το αργότερο κατά την υποβολή της διασάφησης εισαγωγής, ο ατομικός αριθμός φορολογικού μητρώου ΦΠΑ για την εφαρμογή του ειδικού καθεστώτος του προμηθευτή ή του μεσάζοντος που ενεργεί για λογαριασμό του, ο οποίος έχει χορηγηθεί δυνάμει του άρθρου 369ιζ, έχει παρασχεθεί στο αρμόδιο τελωνείο στο κράτος μέλος εισαγωγής,»·
                           
                        
            
                  10)
               
               
                  στο άρθρο 220 παράγραφος 1, το σημείο 2) αντικαθίσταται από το ακόλουθο κείμενο:
                  
                              «2)
                           
                           
                              για τις παραδόσεις αγαθών που προβλέπονται στο άρθρο 33, εκτός εάν ο υποκείμενος στον φόρο χρησιμοποιεί τα ειδικά καθεστώτα του τίτλου XII κεφάλαιο 6 τμήμα 3,»·
                           
                        
            
                  11)
               
               
                  προστίθεται το ακόλουθο άρθρο:
                  «Άρθρο 242α
                  1.   Όταν υποκείμενος στον φόρο διευκολύνει, μέσω της χρήσης ηλεκτρονικής διεπαφής, όπως αγοράς, πλατφόρμας, διαδικτυακής πύλης ή παρόμοιων μέσων, την παράδοση αγαθών ή την παροχή υπηρεσιών σε μη υποκείμενο στον φόρο εντός της Κοινότητας, σύμφωνα με τις διατάξεις του τίτλου V, ο υποκείμενος στον φόρο ο οποίος διευκολύνει την παράδοση/παροχή υποχρεούται να τηρεί καταχωρίσεις των εν λόγω παραδόσεων/παροχών. Οι εν λόγω καταχωρίσεις είναι αρκετά λεπτομερείς, ώστε να επιτρέπουν στις φορολογικές αρχές του κράτους μέλους όπου οι εν λόγω παραδόσεις/παροχές φορολογούνται να επαληθεύουν την ακρίβεια του υπολογισμού του ΦΠΑ.
                  2.   Οι καταχωρίσεις της παραγράφου 1 πρέπει να διατίθενται, κατόπιν αιτήματος, με ηλεκτρονικά μέσα στο ενδιαφερόμενο κράτος μέλος.
                  Οι εν λόγω καταχωρίσεις διαφυλάσσονται για διάστημα δέκα ετών, το οποίο αρχίζει από τις 31 Δεκεμβρίου του έτους κατά το οποίο πραγματοποιήθηκε η πράξη.»·
               
            
                  12)
               
               
                  στον τίτλο XII, ο τίτλος του κεφαλαίου 6 αντικαθίσταται από το ακόλουθο κείμενο:
                  «Ειδικά καθεστώτα για υποκειμένους στον φόρο που παρέχουν υπηρεσίες σε μη υποκειμένους στον φόρο ή πραγματοποιούν εξ αποστάσεως πωλήσεις αγαθών»·
               
            
                  13)
               
               
                  στο άρθρο 358, απαλείφονται τα σημεία 1, 2 και 3·
               
            
                  14)
               
               
                  ο τίτλος του τμήματος 2 αντικαθίσταται από το ακόλουθο κείμενο:
                  «Ειδικό καθεστώς για υπηρεσίες που παρέχονται από υποκειμένους στον φόρο μη εγκατεστημένους εντός της Κοινότητας»·
               
            
                  15)
               
               
                  στο άρθρο 358α, προστίθεται το ακόλουθο σημείο:
                  
                              «3)
                           
                           
                              “κράτος μέλος κατανάλωσης”, το κράτος μέλος στο οποίο θεωρείται ότι πραγματοποιείται η παροχή υπηρεσιών σύμφωνα με τον τίτλο V κεφάλαιο 3.»·
                           
                        
            
                  16)
               
               
                  το άρθρο 359 αντικαθίσταται από το ακόλουθο κείμενο:
                  «Άρθρο 359
                  Τα κράτη μέλη επιτρέπουν σε κάθε μη εγκατεστημένο εντός της Κοινότητας υποκείμενο στον φόρο ο οποίος παρέχει υπηρεσίες σε μη υποκείμενο στον φόρο, που είναι εγκατεστημένος ή έχει τον τόπο της κατοικίας του ή της συνήθους διαμονής του σε κράτος μέλος, να χρησιμοποιεί το παρόν ειδικό καθεστώς. Το εν λόγω ειδικό καθεστώς ισχύει για όλες τις υπηρεσίες που παρέχονται με τον τρόπο αυτό εντός της Κοινότητας.»·
               
            
                  17)
               
               
                  το άρθρο 362 αντικαθίσταται από το ακόλουθο κείμενο:
                  «Άρθρο 362
                  Το κράτος μέλος εγγραφής χορηγεί στον μη εγκατεστημένο στην Κοινότητα υποκείμενο στο φόρο ατομικό αριθμό φορολογικού μητρώου ΦΠΑ για την εφαρμογή του ειδικού καθεστώτος και του κοινοποιεί με ηλεκτρονικά μέσα τον αριθμό που του χορηγήθηκε. Με βάση τις πληροφορίες που χρησιμοποιούνται για την εν λόγω εγγραφή, τα κράτη μέλη κατανάλωσης μπορούν να χρησιμοποιούν δικά τους συστήματα εγγραφής.»·
               
            
                  18)
               
               
                  στο άρθρο 363, το στοιχείο α) αντικαθίσταται από το ακόλουθο κείμενο:
                  
                              «α)
                           
                           
                              εάν το εν λόγω πρόσωπο γνωστοποιήσει στο κράτος μέλος ότι δεν παρέχει πλέον υπηρεσίες οι οποίες καλύπτονται από το παρόν ειδικό καθεστώς,»·
                           
                        
            
                  19)
               
               
                  τα άρθρα 364 και 365 αντικαθίστανται από το ακόλουθο κείμενο:
                  «Άρθρο 364
                  Ο μη εγκατεστημένος στην Κοινότητα υποκείμενος στον φόρο που χρησιμοποιεί το εν λόγω ειδικό καθεστώς υποβάλλει με ηλεκτρονικά μέσα, στο κράτος μέλος εγγραφής, δήλωση ΦΠΑ για κάθε ημερολογιακό τρίμηνο, είτε έχουν παρασχεθεί υπηρεσίες βάσει του εν λόγω ειδικού καθεστώτος είτε όχι. Η δήλωση υποβάλλεται μέχρι το τέλος του μήνα μετά το τέλος της φορολογικής περιόδου την οποία καλύπτει η δήλωση.
                  Άρθρο 365
                  Στη δήλωση ΦΠΑ αναγράφεται ο ατομικός αριθμός φορολογικού μητρώου ΦΠΑ για την εφαρμογή του εν λόγω ειδικού καθεστώτος και, για κάθε κράτος μέλος κατανάλωσης στο οποίο οφείλεται ΦΠΑ, η συνολική αξία, χωρίς ΦΠΑ, των παροχών υπηρεσιών που καλύπτονται από το εν λόγω ειδικό καθεστώς και πραγματοποιήθηκαν κατά τη φορολογική περίοδο και το συνολικό για κάθε συντελεστή ποσό του αντίστοιχου φόρου. Πρέπει να αναφέρονται επίσης στη δήλωση οι ισχύοντες συντελεστές ΦΠΑ και το συνολικό ποσό του ΦΠΑ που οφείλεται.
                  Όταν απαιτούνται τροποποιήσεις σε δήλωση ΦΠΑ μετά την υποβολή της, οι εν λόγω τροποποιήσεις περιλαμβάνονται σε επόμενη δήλωση εντός τριών ετών από την ημερομηνία στην οποία έπρεπε να υποβληθεί η αρχική δήλωση σύμφωνα με το άρθρο 364. Αυτή η επόμενη δήλωση ΦΠΑ προσδιορίζει το σχετικό κράτος μέλος κατανάλωσης, την περίοδο επιβολής του φόρου και το ποσό ΦΠΑ για το οποίο απαιτούνται ενδεχόμενες τροποποιήσεις της οδηγίας.»·
               
            
                  20)
               
               
                  το άρθρο 368 αντικαθίσταται από το ακόλουθο κείμενο:
                  «Άρθρο 368
                  Για τον μη εγκατεστημένο στην Κοινότητα υποκείμενο στο φόρο, ο οποίος χρησιμοποιεί το παρόν ειδικό καθεστώς, δεν εκπίπτει ποσό ΦΠΑ με βάση το άρθρο 168 της παρούσας οδηγίας. Κατά παρέκκλιση από το άρθρο 1 σημείο 1) της οδηγίας 86/560/ΕΟΚ, στον εν λόγω υποκείμενο στον φόρο επιστρέφεται ο φόρος σύμφωνα με την οδηγία αυτή. Το άρθρο 2 παράγραφοι 2 και 3 και το άρθρο 4 παράγραφος 2 της οδηγίας 86/560/ΕΟΚ δεν εφαρμόζονται στις επιστροφές που σχετίζονται με υπηρεσίες οι οποίες καλύπτονται από το ειδικό αυτό καθεστώς.
                  Εάν ο υποκείμενος στον φόρο που χρησιμοποιεί το παρόν ειδικό καθεστώς απαιτείται να διαθέτει αριθμό μητρώου σε κράτος μέλος για δραστηριότητες μη υπαγόμενες στο παρόν ειδικό καθεστώς, τότε εκπίπτει ο ΦΠΑ ο οποίος του έχει επιβληθεί στο συγκεκριμένο κράτος μέλος και αφορά τις φορολογητέες δραστηριότητές του που υπάγονται στο παρόν ειδικό καθεστώς, με τη δήλωση ΦΠΑ την οποία υποβάλλει σύμφωνα με το άρθρο 250 της παρούσας οδηγίας.»·
               
            
                  21)
               
               
                  στον τίτλο XII κεφάλαιο 6, ο τίτλος του τμήματος 3 αντικαθίσταται από το ακόλουθο κείμενο:
                  «Ειδικό καθεστώς για ενδοκοινοτικές εξ αποστάσεως πωλήσεις αγαθών και για υπηρεσίες που παρέχονται από υποκειμένους στον φόρο εγκατεστημένους εντός της Κοινότητας αλλά μη εγκατεστημένους στο κράτος μέλος κατανάλωσης»·
               
            
                  22)
               
               
                  στο άρθρο 369α, προστίθεται το ακόλουθο σημείο:
                  
                              «3)
                           
                           
                              “κράτος μέλος κατανάλωσης”, το κράτος μέλος στο οποίο θεωρείται ότι πραγματοποιείται η παροχή υπηρεσιών σύμφωνα με τον τίτλο V κεφάλαιο 3 ή, στην περίπτωση ενδοκοινοτικών εξ αποστάσεως πωλήσεων αγαθών, το κράτος μέλος άφιξης της αποστολής ή της μεταφοράς προς τον αποκτώντα πελάτη.»·
                           
                        
            
                  23)
               
               
                  τα άρθρα 369β και 369γ αντικαθίστανται από το ακόλουθο κείμενο:
                  «Άρθρο 369β
                  Τα κράτη μέλη επιτρέπουν σε κάθε υποκείμενο στον φόρο ο οποίος πραγματοποιεί ενδοκοινοτικές εξ αποστάσεως πωλήσεις αγαθών και σε κάθε υποκείμενο στον φόρο μη εγκατεστημένο στο κράτος μέλος κατανάλωσης ο οποίος παρέχει υπηρεσίες σε μη υποκείμενο στον φόρο να χρησιμοποιεί το παρόν ειδικό καθεστώς. Το εν λόγω ειδικό καθεστώς εφαρμόζεται για όλα τα αγαθά που παραδίδονται ή τις υπηρεσίες που παρέχονται με τον τρόπο αυτό εντός της Κοινότητας.
                  Άρθρο 369γ
                  Ο υποκείμενος στον φόρο υποχρεούται να γνωστοποιεί στο κράτος μέλος εγγραφής την έναρξη και την παύση των φορολογητέων δραστηριοτήτων του που υπάγονται στο ειδικό αυτό καθεστώς ή τη μεταβολή αυτών κατά τρόπο ώστε να μην πληροί πλέον τις απαιτούμενες προϋποθέσεις για την υπαγωγή του στο παρόν ειδικό καθεστώς. Η γνωστοποίηση αυτή πραγματοποιείται με ηλεκτρονικά μέσα.»·
               
            
                  24)
               
               
                  το άρθρο 369ε τροποποιείται ως εξής:
                  
                              α)
                           
                           
                              η εισαγωγική φράση αντικαθίσταται από το ακόλουθο κείμενο:
                              «Το κράτος μέλος εγγραφής εξαιρεί τον υποκείμενο σε φόρο από το ειδικό καθεστώς στις ακόλουθες περιπτώσεις:»·
                           
                        
                              β)
                           
                           
                              το στοιχείο α) αντικαθίσταται από το ακόλουθο κείμενο:
                              
                                          «α)
                                       
                                       
                                          εάν το εν λόγω πρόσωπο κοινοποιήσει ότι δεν πραγματοποιεί πλέον ενδοκοινοτικές εξ αποστάσεως πωλήσεις αγαθών και δεν παρέχει υπηρεσίες που υπάγονται στο ειδικό αυτό καθεστώς·»·
                                       
                                    
                        
            
                  25)
               
               
                  τα άρθρα 369στ και 369ζ αντικαθίστανται από το ακόλουθο κείμενο:
                  «Άρθρο 369στ
                  Ο υποκείμενος στον φόρο που χρησιμοποιεί το εν λόγω ειδικό καθεστώς υποβάλλει με ηλεκτρονικά μέσα, στο κράτος μέλος εγγραφής, δήλωση ΦΠΑ για κάθε ημερολογιακό τρίμηνο, είτε έχουν πραγματοποιηθεί ενδοκοινοτικές εξ αποστάσεως πωλήσεις αγαθών ή έχουν παρασχεθεί υπηρεσίες που υπάγονται στο εν λόγω ειδικό καθεστώς είτε όχι. Η δήλωση υποβάλλεται μέχρι το τέλος του μήνα μετά το τέλος της φορολογικής περιόδου, την οποία καλύπτει η δήλωση.
                  Άρθρο 369ζ
                  1.   Στη δήλωση ΦΠΑ αναγράφεται ο αριθμός φορολογικού μητρώου ΦΠΑ που αναφέρεται στο άρθρο 369δ και, για κάθε κράτος μέλος κατανάλωσης στο οποίο οφείλεται ΦΠΑ, η συνολική αξία, χωρίς ΦΠΑ, των ενδοκοινοτικών εξ αποστάσεως πωλήσεων αγαθών καθώς και των παροχών υπηρεσιών που καλύπτονται από το εν λόγω ειδικό καθεστώς και πραγματοποιήθηκαν κατά τη φορολογική περίοδο και το συνολικό για κάθε συντελεστή ποσό του αντίστοιχου ΦΠΑ. Πρέπει να αναφέρονται επίσης στη δήλωση οι ισχύοντες συντελεστές ΦΠΑ και το συνολικό ποσό του ΦΠΑ που οφείλεται. Η δήλωση ΦΠΑ περιλαμβάνει επίσης τροποποιήσεις που αναφέρονται σε προηγούμενες φορολογικές περιόδους όπως προβλέπεται στην παράγραφο 4 του παρόντος άρθρου.
                  2.   Όταν, στην περίπτωση ενδοκοινοτικών εξ αποστάσεως πωλήσεων αγαθών που υπάγονται στο παρόν ειδικό καθεστώς, αποστέλλονται ή μεταφέρονται αγαθά από κράτη μέλη άλλα από το κράτος μέλος εγγραφής, η δήλωση ΦΠΑ περιλαμβάνει επίσης τη συνολική αξία των εν λόγω πωλήσεων για κάθε κράτος μέλος από το οποίο αποστέλλονται ή μεταφέρονται τα αγαθά, καθώς και τον ατομικό αριθμό φορολογικού μητρώου ΦΠΑ ή τον αριθμό φορολογικού μητρώου που έχει χορηγηθεί από κάθε τέτοιο κράτος μέλος. Η δήλωση ΦΠΑ περιλαμβάνει τις πληροφορίες αυτές για κάθε κράτος μέλος άλλο από το κράτος μέλος εγγραφής, κατά κράτος μέλος κατανάλωσης.
                  3.   Εάν ο υποκείμενος στον φόρο που παρέχει υπηρεσίες που υπάγονται στο ειδικό αυτό καθεστώς έχει μία ή περισσότερες μόνιμες εγκαταστάσεις, εκτός από εκείνη που έχει στο κράτος μέλος εγγραφής, από τις οποίες παρέχονται οι υπηρεσίες, στη δήλωση ΦΠΑ αναγράφεται επίσης η συνολική αξία των εν λόγω υπηρεσιών, για κάθε κράτος μέλος στο οποίο ο υποκείμενος στον φόρο έχει εγκατάσταση, μαζί με τον ατομικό αριθμό φορολογικού μητρώου ΦΠΑ ή τον αριθμό φορολογικής εγγραφής της εγκατάστασης αυτής, και κατά κράτος μέλος κατανάλωσης.
                  4.   Όταν απαιτούνται τροποποιήσεις σε δήλωση ΦΠΑ μετά την υποβολή της, οι εν λόγω τροποποιήσεις περιλαμβάνονται σε επόμενη δήλωση εντός τριών ετών από την ημερομηνία στην οποία έπρεπε να υποβληθεί η αρχική δήλωση σύμφωνα με το άρθρο 369στ. Αυτή η επόμενη δήλωση ΦΠΑ προσδιορίζει το σχετικό κράτος μέλος κατανάλωσης, την περίοδο επιβολής του φόρου και το ποσό ΦΠΑ για το οποίο απαιτούνται ενδεχόμενες τροποποιήσεις της οδηγίας.»·
               
            
                  26)
               
               
                  στο άρθρο 369η παράγραφος 1 δεύτερο εδάφιο, η δεύτερη περίοδος αντικαθίσταται από το ακόλουθο κείμενο:
                  «Εάν οι παροχές ή παραδόσεις έχουν πραγματοποιηθεί σε άλλα νομίσματα, κατά τη συμπλήρωση της δήλωσης ΦΠΑ, ο υποκείμενος στον φόρο που χρησιμοποιεί το ειδικό αυτό καθεστώς χρησιμοποιεί τη συναλλαγματική ισοτιμία που ισχύει την τελευταία ημέρα της φορολογικής περιόδου.»·
               
            
                  27)
               
               
                  στο άρθρο 369θ, το πρώτο εδάφιο αντικαθίσταται από το ακόλουθο κείμενο:
                  «Ο υποκείμενος στον φόρο που χρησιμοποιεί το ειδικό αυτό καθεστώς καταβάλλει τον ΦΠΑ, με αναφορά στη σχετική δήλωση ΦΠΑ, το αργότερο κατά την εκπνοή της προθεσμίας υποβολής της δήλωσης.»·
               
            
                  28)
               
               
                  το άρθρο 369ι αντικαθίσταται από το ακόλουθο κείμενο:
                  «Άρθρο 369ι
                  Για τον υποκείμενο στον φόρο που χρησιμοποιεί το παρόν ειδικό καθεστώς δεν μπορεί να εκπίπτει ποσό ΦΠΑ επιβαλλόμενο στο κράτος μέλος κατανάλωσης όσον αφορά τις φορολογητέες δραστηριότητές του που υπάγονται στο παρόν ειδικό καθεστώς, σύμφωνα με το άρθρο 168 της παρούσας οδηγίας. Κατά παρέκκλιση από το άρθρο 2 παράγραφος 1, το άρθρο 3 και το άρθρο 8 παράγραφος 1 στοιχείο ε) της οδηγίας 2008/9/ΕΚ, στον εν λόγω υποκείμενο στον φόρο επιστρέφεται ο φόρος σύμφωνα με την οδηγία αυτή.
                  Εάν ο υποκείμενος στον φόρο που χρησιμοποιεί το παρόν ειδικό καθεστώς απαιτείται να διαθέτει αριθμό μητρώου σε κράτος μέλος για δραστηριότητες μη υπαγόμενες στο παρόν ειδικό καθεστώς, τότε εκπίπτει ο ΦΠΑ ο οποίος του έχει επιβληθεί στο συγκεκριμένο κράτος μέλος και αφορά τις φορολογητέες δραστηριότητές του που υπάγονται στο παρόν ειδικό καθεστώς, με τη δήλωση ΦΠΑ την οποία υποβάλλει σύμφωνα με το άρθρο 250 της παρούσας οδηγίας.»·
               
            
                  29)
               
               
                  στο άρθρο 369ια, η παράγραφος 1 αντικαθίσταται από το ακόλουθο κείμενο:
                  «1.   Ο υποκείμενος στον φόρο που χρησιμοποιεί το παρόν ειδικό καθεστώς υποχρεούται να καταχωρίζει στα λογιστικά βιβλία τις πράξεις που υπάγονται στο παρόν ειδικό καθεστώς. Οι καταχωρίσεις αυτές πρέπει να είναι αρκετά λεπτομερείς, ώστε να επιτρέπουν στις φορολογικές αρχές του κράτους μέλους κατανάλωσης να επαληθεύουν την ακρίβεια της δήλωσης ΦΠΑ.»·
               
            
                  30)
               
               
                  στον τίτλο XII κεφάλαιο 6, προστίθεται το ακόλουθο τμήμα:
                  
                     «ΤΜΗΜΑ 4
                  
                  
                     Ειδικό καθεστώς για εξ αποστάσεως πωλήσεις αγαθών που εισάγονται από τρίτα εδάφη ή τρίτες χώρες
                  
                  Άρθρο 369ιβ
                  Για τους σκοπούς του παρόντος τμήματος, οι εξ αποστάσεως πωλήσεις αγαθών που εισάγονται από τρίτα εδάφη ή τρίτες χώρες καλύπτουν μόνο αγαθά, εξαιρουμένων των προϊόντων που υπόκεινται σε ειδικό φόρο κατανάλωσης, σε δέματα εσωτερικής αξίας που δεν υπερβαίνει τα 150 EUR.
                  Για τους σκοπούς του παρόντος τμήματος και με την επιφύλαξη άλλων κοινοτικών διατάξεων, νοούνται ως:
                  
                              1)
                           
                           
                              “μη εγκατεστημένος στην Κοινότητα υποκείμενος στον φόρο”, υποκείμενος στον φόρο που δεν διατηρεί την έδρα της οικονομικής δραστηριότητάς του ούτε μόνιμη εγκατάσταση στο έδαφος της Κοινότητας,
                           
                        
                              2)
                           
                           
                              “μεσάζων”, πρόσωπο εγκατεστημένο εντός της Κοινότητας το οποίο ορίζεται από τον υποκείμενο στον φόρο που πραγματοποιεί εξ αποστάσεως πωλήσεις αγαθών που εισάγονται από τρίτα εδάφη ή τρίτες χώρες, ως υπεύθυνο για την καταβολή του ΦΠΑ και για την εκπλήρωση των υποχρεώσεων που προβλέπονται στο παρόν ειδικό καθεστώς εξ ονόματος και για λογαριασμό του υποκείμενου στον φόρο,
                           
                        
                              3)
                           
                           
                              “κράτος μέλος εγγραφής” νοείται το εξής:
                              
                                          α)
                                       
                                       
                                          όταν ο υποκείμενος στον φόρο δεν είναι εγκατεστημένος εντός της Κοινότητας, το κράτος μέλος σ' του οποίου το μητρώο επιλέγει να εγγραφεί·
                                       
                                    
                                          β)
                                       
                                       
                                          όταν ο υποκείμενος στον φόρο έχει την έδρα της οικονομικής του δραστηριότητας εκτός της Κοινότητας, αλλά έχει μία ή περισσότερες μόνιμες εγκαταστάσεις εντός της Κοινότητας, το κράτος μέλος με μόνιμη εγκατάσταση στο οποίο ο υποκείμενος στον φόρο δηλώνει ότι θα κάνει χρήση του παρόντος ειδικού καθεστώτος·
                                       
                                    
                                          γ)
                                       
                                       
                                          όταν ο υποκείμενος στον φόρο έχει την έδρα της οικονομικής του δραστηριότητας σε κράτος μέλος, το εν λόγω κράτος μέλος·
                                       
                                    
                                          δ)
                                       
                                       
                                          όταν ο μεσάζων έχει την έδρα της οικονομικής του δραστηριότητας σε κράτος μέλος, το εν λόγω κράτος μέλος·
                                       
                                    
                                          ε)
                                       
                                       
                                          όταν ο μεσάζων έχει την έδρα της οικονομικής του δραστηριότητας εκτός της Κοινότητας, αλλά έχει μία ή περισσότερες μόνιμες εγκαταστάσεις εντός της Κοινότητας, το κράτος μέλος με μόνιμη εγκατάσταση στο οποίο ο μεσάζων δηλώνει ότι θα κάνει χρήση του παρόντος ειδικού καθεστώτος.
                                       
                                    Για τους σκοπούς των στοιχείων β) και ε), όταν ο υποκείμενος στον φόρο ή ο μεσάζων έχει περισσότερες από μία μόνιμες εγκαταστάσεις εντός της Κοινότητας, δεσμεύεται από την απόφαση να αναφέρει το κράτος μέλος εγκατάστασης για το σχετικό ημερολογιακό έτος και για τα δύο επόμενα ημερολογιακά έτη,
                           
                        
                              4)
                           
                           
                              “κράτος μέλος κατανάλωσης”, το κράτος μέλος άφιξης της αποστολής ή της μεταφοράς των αγαθών στον αποκτώντα πελάτη.
                           
                        Άρθρο 369ιγ
                  1.   Τα κράτη μέλη επιτρέπουν στους ακόλουθους υποκειμένους στον φόρο που πραγματοποιούν εξ αποστάσεως πωλήσεις αγαθών τα οποία εισάγονται από τρίτα εδάφη ή τρίτες χώρες να χρησιμοποιούν το παρόν ειδικό καθεστώς:
                  
                              α)
                           
                           
                              κάθε υποκείμενο στον φόρο εγκατεστημένο εντός της Κοινότητας που πραγματοποιεί εξ αποστάσεως πωλήσεις αγαθών τα οποία εισάγονται από τρίτα εδάφη ή τρίτες χώρες·
                           
                        
                              β)
                           
                           
                              κάθε υποκείμενο στον φόρο, είτε είναι εγκατεστημένος εντός της Κοινότητας είτε όχι, που πραγματοποιεί εξ αποστάσεως πωλήσεις αγαθών τα οποία εισάγονται από τρίτα εδάφη ή τρίτες χώρες και που εκπροσωπείται από μεσάζοντα εγκατεστημένο εντός της Κοινότητας·
                           
                        
                              γ)
                           
                           
                              κάθε υποκείμενος στον φόρο που είναι εγκατεστημένος σε τρίτη χώρα με την οποία η Ένωση έχει συνάψει συμφωνίας περί αμοιβαίας συνδρομής ανάλογης έκτασης με εκείνη που προβλέπεται από την οδηγία 2010/24/ΕΕ του Συμβουλίου (*2) και από τον κανονισμό (ΕΕ) αριθ. 904/2010 και ο οποίος πραγματοποιεί εξ αποστάσεως πωλήσεις αγαθών από την εν λόγω τρίτη χώρα.
                           
                        Οι εν λόγω υποκείμενοι στον φόρο εφαρμόζουν αυτό το ειδικό καθεστώς σε όλες τις εξ αποστάσεως πωλήσεις αγαθών που εισάγονται από τρίτα εδάφη ή τρίτες χώρες.
                  2.   Για τους σκοπούς της παραγράφου 1 στοιχείο β), ουδείς υποκείμενος στον φόρο μπορεί να διορίσει συγχρόνως περισσοτέρους του ενός μεσάζοντες.
                  3.   Η Επιτροπή εκδίδει εκτελεστική πράξη με την οποία καταρτίζεται ο κατάλογος των τρίτων χωρών που αναφέρονται στο στοιχείο γ) της παραγράφου 1 του παρόντος άρθρου. Η εν λόγω εκτελεστική πράξη εκδίδεται σύμφωνα με τη διαδικασία εξέτασης που αναφέρεται στο άρθρο 5 του κανονισμού (ΕΕ) αριθ. 182/2011 και, προς τον σκοπό αυτό, η επιτροπή είναι η επιτροπή που έχει συσταθεί με το άρθρο 58 του κανονισμού (ΕΕ) αριθ. 904/2010.
                  Άρθρο 369ιδ
                  Για εξ αποστάσεως πωλήσεις αγαθών που εισάγονται από τρίτα εδάφη ή τρίτες χώρες για τα οποία δηλώνεται ΦΠΑ δυνάμει του παρόντος ειδικού καθεστώτος, η γενεσιουργός αιτία επέρχεται και ο φόρος καθίσταται απαιτητός κατά τον χρόνο πραγματοποίησης της παράδοσης. Τα αγαθά θεωρείται ότι έχουν παραδοθεί κατά τον χρόνο αποδοχής της πληρωμής.
                  Άρθρο 369ιε
                  Ο υποκείμενος στον φόρο που χρησιμοποιεί το παρόν ειδικό καθεστώς ή ο μεσάζων που ενεργεί για λογαριασμό του υποχρεούται να γνωστοποιεί στο κράτος μέλος εγγραφής την έναρξη ή την παύση της δραστηριότητάς του, δυνάμει του παρόντος ειδικού καθεστώτος, ή τη μεταβολή αυτής κατά τρόπο ώστε να μην πληροί πλέον τις απαιτούμενες προϋποθέσεις για την υπαγωγή του στο παρόν ειδικό καθεστώς. Οι εν λόγω πληροφορίες γνωστοποιούνται με ηλεκτρονικά μέσα.
                  Άρθρο 369ιστ
                  1.   Οι πληροφορίες που πρέπει να παρέχει ο υποκείμενος στον φόρο που δεν χρησιμοποιεί μεσάζοντα προς το κράτος μέλος εγγραφής, προτού αρχίσει να χρησιμοποιεί το παρόν ειδικό καθεστώς, περιλαμβάνουν τα ακόλουθα στοιχεία:
                  
                              α)
                           
                           
                              ονοματεπώνυμο·
                           
                        
                              β)
                           
                           
                              ταχυδρομική διεύθυνση·
                           
                        
                              γ)
                           
                           
                              ηλεκτρονική διεύθυνση και ιστοσελίδες του διαδικτύου·
                           
                        
                              δ)
                           
                           
                              αριθμό φορολογικού μητρώου ΦΠΑ ή εθνικό αριθμό φορολογικού μητρώου.
                           
                        2.   Οι πληροφορίες που πρέπει να παρέχει ο μεσάζων προς το κράτος μέλος εγγραφής, προτού χρησιμοποιήσει το παρόν ειδικό καθεστώς για λογαριασμό ενός υποκείμενου στον φόρο, περιέχουν τα ακόλουθα στοιχεία:
                  
                              α)
                           
                           
                              ονοματεπώνυμο·
                           
                        
                              β)
                           
                           
                              ταχυδρομική διεύθυνση·
                           
                        
                              γ)
                           
                           
                              ηλεκτρονική διεύθυνση·
                           
                        
                              δ)
                           
                           
                              αριθμό φορολογικού μητρώου ΦΠΑ.
                           
                        3.   Οι πληροφορίες που πρέπει να παράσχει ο μεσάζων προς το κράτος μέλος εγγραφής για κάθε υποκείμενο στον φόρο τον οποίο εκπροσωπεί, προτού ο εν λόγω υποκείμενος στο φόρο αρχίσει να χρησιμοποιεί το εν λόγω ειδικό καθεστώς, περιέχουν τα ακόλουθα στοιχεία:
                  
                              α)
                           
                           
                              ονοματεπώνυμο·
                           
                        
                              β)
                           
                           
                              ταχυδρομική διεύθυνση·
                           
                        
                              γ)
                           
                           
                              ηλεκτρονική διεύθυνση και ιστοσελίδες του διαδικτύου·
                           
                        
                              δ)
                           
                           
                              αριθμό φορολογικού μητρώου ΦΠΑ ή εθνικό αριθμό φορολογικού μητρώου·
                           
                        
                              ε)
                           
                           
                              τον ατομικό αριθμό φορολογικού μητρώου που έχει χορηγηθεί σύμφωνα με το άρθρο 369ιζ παράγραφος 3.
                           
                        4.   Κάθε υποκείμενος στον φόρο που χρησιμοποιεί το παρόν ειδικό καθεστώς ή, κατά περίπτωση, ο μεσάζων αυτού γνωστοποιεί στο κράτος μέλος εγγραφής οποιεσδήποτε μεταβολές στις παρασχεθείσες πληροφορίες.
                  Άρθρο 369ιζ
                  1.   Το κράτος μέλος εγγραφής χορηγεί στον υποκείμενο στο φόρο που χρησιμοποιεί το παρόν ειδικό καθεστώς ατομικό αριθμό φορολογικού μητρώου ΦΠΑ για την εφαρμογή του ειδικού καθεστώτος και του κοινοποιεί με ηλεκτρονικά μέσα τον αριθμό που του χορηγήθηκε.
                  2.   Το κράτος μέλος εγγραφής χορηγεί στον μεσάζοντα ατομικό αριθμό φορολογικού μητρώου και του κοινοποιεί με ηλεκτρονικά μέσα τον αριθμό που του χορηγήθηκε.
                  3.   Το κράτος μέλος εγγραφής χορηγεί ατομικό αριθμό φορολογικού μητρώου ΦΠΑ για την εφαρμογή του παρόντος ειδικού καθεστώτος στον μεσάζοντα για κάθε υποκείμενο στον φόρο για τον οποίο έχει οριστεί.
                  4.   Ο αριθμός φορολογικού μητρώου ΦΠΑ που χορηγείται δυνάμει των παραγράφων 1, 2 και 3 χρησιμοποιείται αποκλειστικά για τους σκοπούς του παρόντος ειδικού καθεστώτος.
                  Άρθρο 369ιη
                  1.   Το κράτος μέλος εγγραφής διαγράφει τον υποκείμενο στο φόρο που δεν χρησιμοποιεί μεσάζοντα από το φορολογικό μητρώο στις ακόλουθες περιπτώσεις:
                  
                              α)
                           
                           
                              εάν το εν λόγω πρόσωπο γνωστοποιήσει στο κράτος μέλος εγγραφής ότι δεν πραγματοποιεί πλέον εξ αποστάσεως πωλήσεις αγαθών τα οποία εισάγονται από τρίτα εδάφη ή τρίτες χώρες,
                           
                        
                              β)
                           
                           
                              εάν μπορεί με άλλο τρόπο να συναχθεί ότι έχουν παύσει οι φορολογητέες δραστηριότητές του εξ αποστάσεως πώλησης αγαθών που εισάγονται από τρίτα εδάφη ή τρίτες χώρες,
                           
                        
                              γ)
                           
                           
                              εάν ο υποκείμενος στον φόρο δεν πληροί πλέον τις προϋποθέσεις που είναι αναγκαίες για την υπαγωγή του στο παρόν ειδικό καθεστώς,
                           
                        
                              δ)
                           
                           
                              εάν συστηματικά δεν συμμορφώνεται προς τους κανόνες που αφορούν το ειδικό αυτό καθεστώς.
                           
                        2.   Το κράτος μέλος εγγραφής διαγράφει τον μεσάζοντα από το φορολογικό μητρώο στις ακόλουθες περιπτώσεις:
                  
                              α)
                           
                           
                              εάν για χρονικό διάστημα δύο συνεχόμενων ημερολογιακών τριμήνων δεν έχει ενεργήσει ως μεσάζων για λογαριασμό του υποκείμενου στον φόρο που χρησιμοποιεί το παρόν ειδικό καθεστώς·
                           
                        
                              β)
                           
                           
                              εάν δεν πληροί πλέον τις λοιπές προϋποθέσεις που είναι αναγκαίες ώστε να ενεργεί ως μεσάζων·
                           
                        
                              γ)
                           
                           
                              εάν συστηματικά δεν συμμορφώνεται προς τους κανόνες που αφορούν το ειδικό αυτό καθεστώς.
                           
                        3.   Το κράτος μέλος εγγραφής διαγράφει τον υποκείμενο στο φόρο που εκπροσωπείται από μεσάζοντα από το φορολογικό μητρώο στις ακόλουθες περιπτώσεις:
                  
                              α)
                           
                           
                              εάν ο μεσάζων γνωστοποιήσει στο κράτος μέλος εγγραφής ότι ο εν λόγω υποκείμενος στον φόρο δεν πραγματοποιεί πλέον εξ αποστάσεως πωλήσεις αγαθών τα οποία εισάγονται από τρίτα εδάφη ή τρίτες χώρες·
                           
                        
                              β)
                           
                           
                              εάν μπορεί με άλλο τρόπο να συναχθεί ότι έχουν παύσει οι φορολογητέες δραστηριότητές του εν λόγω υποκείμενου στον φόρο σχετικά με τις εξ αποστάσεως πωλήσεις αγαθών που εισάγονται από τρίτα εδάφη ή τρίτες χώρες·
                           
                        
                              γ)
                           
                           
                              εάν ο εν λόγω υποκείμενος στον φόρο δεν πληροί πλέον τις προϋποθέσεις που είναι αναγκαίες για την υπαγωγή του σε αυτό το ειδικό καθεστώς·
                           
                        
                              δ)
                           
                           
                              εάν ο εν λόγω υποκείμενος στον φόρο συστηματικά δεν συμμορφώνεται προς τους κανόνες που αφορούν το ειδικό αυτό καθεστώς·
                           
                        
                              ε)
                           
                           
                              εάν ο μεσάζων γνωστοποιήσει στο κράτος μέλος εγγραφής ότι δεν εκπροσωπεί πλέον τον εν λόγω υποκείμενο στον φόρο.
                           
                        Άρθρο 369ιθ
                  Ο υποκείμενος στον φόρο που κάνει χρήση του εν λόγω ειδικού καθεστώτος ή ο μεσάζων του υποβάλλει με ηλεκτρονικά μέσα, στο κράτος μέλος εγγραφής, δήλωση ΦΠΑ για κάθε μήνα, είτε έχουν πραγματοποιηθεί εξ αποστάσεως πωλήσεις αγαθών που εισάγονται από τρίτα εδάφη ή τρίτες χώρες είτε όχι. Η δήλωση υποβάλλεται μέχρι το τέλος του μήνα μετά το τέλος της φορολογικής περιόδου, την οποία καλύπτει η δήλωση.
                  Όταν πρέπει να υποβληθεί δήλωση ΦΠΑ σύμφωνα με το πρώτο εδάφιο, τότε τα κράτη μέλη δεν επιβάλλουν, για τους σκοπούς του ΦΠΑ, καμία επιπρόσθετη υποχρέωση ή άλλη διατύπωση κατά την εισαγωγή.
                  Άρθρο 369κ
                  1.   Στη δήλωση ΦΠΑ αναγράφεται ο αριθμός φορολογικού μητρώου ΦΠΑ που αναφέρεται στο άρθρο 369ιζ και, για κάθε κράτος μέλος κατανάλωσης στο οποίο οφείλεται ΦΠΑ, η συνολική αξία, χωρίς ΦΠΑ, των εξ αποστάσεως πωλήσεων αγαθών που εισάγονται από τρίτα εδάφη ή τρίτες χώρες για τις οποίες ο ΦΠΑ έχει καταστεί απαιτητός κατά τη φορολογική περίοδο και το συνολικό για κάθε συντελεστή ποσό του αντίστοιχου φόρου. Πρέπει να αναφέρονται επίσης στη δήλωση οι ισχύοντες συντελεστές ΦΠΑ και το συνολικό ποσό του ΦΠΑ που οφείλεται.
                  2.   Όταν απαιτούνται τροποποιήσεις σε δήλωση ΦΠΑ μετά την υποβολή της, οι εν λόγω τροποποιήσεις περιλαμβάνονται σε επόμενη δήλωση εντός τριών ετών από την ημερομηνία στην οποία έπρεπε να υποβληθεί η αρχική δήλωση σύμφωνα με το άρθρο 369ιθ. Αυτή η επόμενη δήλωση ΦΠΑ προσδιορίζει το σχετικό κράτος μέλος κατανάλωσης, την περίοδο επιβολής του φόρου και το ποσό ΦΠΑ για το οποίο απαιτούνται ενδεχόμενες τροποποιήσεις της οδηγίας.
                  Άρθρο 369κα
                  1.   Η δήλωση ΦΠΑ συμπληρώνεται σε ευρώ.
                  Τα κράτη μέλη των οποίων το νόμισμα δεν είναι το ευρώ μπορούν να απαιτούν τη συμπλήρωση της δήλωσης ΦΠΑ στο εθνικό τους νόμισμα. Εάν οι παροχές ή παραδόσεις έχουν πραγματοποιηθεί σε άλλα νομίσματα, κατά τη συμπλήρωση της δήλωσης ΦΠΑ, ο υποκείμενος στον φόρο ο οποίος χρησιμοποιεί το ειδικό αυτό καθεστώς ή ο μεσάζων του χρησιμοποιεί τη συναλλαγματική ισοτιμία που ισχύει την τελευταία ημέρα της φορολογικής περιόδου.
                  2.   Η μετατροπή γίνεται σύμφωνα με τις συναλλαγματικές ισοτιμίες που δημοσίευσε η Ευρωπαϊκή Κεντρική Τράπεζα την ημέρα εκείνη ή, εάν δεν υπήρξε δημοσίευση τη συγκεκριμένη ημέρα, τις ισοτιμίες της επόμενης ημέρας δημοσίευσης.
                  Άρθρο 369κβ
                  Ο υποκείμενος στον φόρο που χρησιμοποιεί το ειδικό αυτό καθεστώς ή ο μεσάζων του καταβάλλει τον ΦΠΑ, με αναφορά στη σχετική δήλωση ΦΠΑ, το αργότερο κατά την εκπνοή της προθεσμίας υποβολής της δήλωσης.
                  Η καταβολή γίνεται σε τραπεζικό λογαριασμό σε ευρώ που ορίζεται από το κράτος μέλος εγγραφής. Τα κράτη μέλη που δεν έχουν υιοθετήσει το ευρώ μπορούν να απαιτούν να γίνεται η καταβολή σε τραπεζικό λογαριασμό στο νόμισμά τους.
                  Άρθρο 369κγ
                  Για τον υποκείμενο στον φόρο που χρησιμοποιεί το παρόν ειδικό καθεστώς δεν μπορεί να εκπίπτει κανένα ποσό ΦΠΑ που επιβάλλεται στα κράτη μέλη κατανάλωσης όσον αφορά τις φορολογητέες δραστηριότητές του που υπάγονται στο παρόν ειδικό καθεστώς, σύμφωνα με το άρθρο 168 της παρούσας οδηγίας. Κατά παρέκκλιση από το άρθρο 1 σημείο 1 της οδηγίας 86/560/ΕΟΚ και το άρθρο 2 σημείο 1 και το άρθρο 3 της οδηγίας 2008/9/ΕΚ, στον εν λόγω υποκείμενο στον φόρο επιστρέφεται ο φόρος σύμφωνα με τις οδηγίες αυτές. Το άρθρο 2 παράγραφοι 2 και 3 και το άρθρο 4 παράγραφος 2 της οδηγίας 86/560/ΕΟΚ δεν εφαρμόζονται στις επιστροφές που σχετίζονται με αγαθά που καλύπτονται από το ειδικό αυτό καθεστώς.
                  Εάν ο υποκείμενος στον φόρο που χρησιμοποιεί το παρόν ειδικό καθεστώς απαιτείται να διαθέτει αριθμό μητρώου σε κράτος μέλος για δραστηριότητες μη υπαγόμενες στο παρόν ειδικό καθεστώς, τότε εκπίπτει ο ΦΠΑ ο οποίος του έχει επιβληθεί στο συγκεκριμένο κράτος μέλος και αφορά τις φορολογητέες δραστηριότητές του που υπάγονται στο παρόν ειδικό καθεστώς, με τη δήλωση ΦΠΑ την οποία υποβάλλει σύμφωνα με το άρθρο 250 της παρούσας οδηγίας.
                  Άρθρο 369κδ
                  1.   Ο υποκείμενος στον φόρο που χρησιμοποιεί το παρόν ειδικό καθεστώς υποχρεούται να καταχωρίζει στα λογιστικά βιβλία τις πράξεις που υπάγονται στο παρόν ειδικό καθεστώς. Ο μεσάζων υποχρεούται να καταχωρίζει στα λογιστικά βιβλία στοιχεία για καθένα εκ των υποκείμενων στον φόρο που εκπροσωπεί. Οι καταχωρίσεις αυτές πρέπει να είναι αρκετά λεπτομερείς, ώστε να επιτρέπουν στις φορολογικές αρχές του κράτους μέλους κατανάλωσης να επαληθεύουν την ακρίβεια της δήλωσης ΦΠΑ.
                  2.   Οι καταχωρίσεις της παραγράφου 1 πρέπει να διατίθενται, έπειτα από αίτηση, με ηλεκτρονικά μέσα, στο κράτος μέλος κατανάλωσης και στο κράτος μέλος εγγραφής.
                  Οι καταχωρίσεις αυτές διαφυλάσσονται για διάστημα δέκα ετών, το οποίο αρχίζει από τις 31 Δεκεμβρίου του έτους κατά το οποίο πραγματοποιήθηκε η πράξη.
                  
                     (*2)  Οδηγία 2010/24/ΕΕ του Συμβουλίου, της 16ης Μαρτίου 2010, περί αμοιβαίας συνδρομής για την είσπραξη απαιτήσεων σχετικών με φόρους, δασμούς και άλλα μέτρα (ΕΕ L 84 της 31.3.2010, σ. 1).»·"
						
               
            
                  31)
               
               
                  στον τίτλο XII, προστίθενται τα ακόλουθα κεφάλαια:
                  
                     «ΚΕΦΑΛΑΙΟ 7
                  
                  
                     
                        Ειδικές ρυθμίσεις για τη δήλωση και την πληρωμή ΦΠΑ κατά την εισαγωγή
                     
                  
                  Άρθρο 369κε
                  Όταν, για την εισαγωγή αγαθών, εξαιρουμένων των προϊόντων που υπόκεινται σε ειδικό φόρο κατανάλωσης, με δέματα εσωτερικής αξίας που δεν υπερβαίνει τα 150 EUR, δεν χρησιμοποιείται το ειδικό καθεστώς του κεφαλαίου 6 τμήμα 4, το κράτος μέλος εισαγωγής επιτρέπει στο πρόσωπο που προσκομίζει τα εμπορεύματα στο τελωνείο για λογαριασμό του προσώπου για το οποίο προορίζονται τα αγαθά στο έδαφος της Κοινότητας να κάνει χρήση ειδικών ρυθμίσεων για τη δήλωση και την καταβολή ΦΠΑ κατά την εισαγωγή όσον αφορά τα αγαθά των οποίων η αποστολή ή η άφιξη ολοκληρώνεται στο συγκεκριμένο κράτος μέλος.
                  Άρθρο 369κστ
                  1.   Για τους σκοπούς της παρούσας ειδικής ρύθμισης, ισχύουν τα εξής:
                  
                              α)
                           
                           
                              το πρόσωπο για το οποίο προορίζονται τα αγαθά είναι υπεύθυνο για την καταβολή του ΦΠΑ·
                           
                        
                              β)
                           
                           
                              το πρόσωπο που προσκομίζει τα αγαθά στο τελωνείο εντός του εδάφους της Κοινότητας εισπράττει τον ΦΠΑ από το πρόσωπο για το οποίο προορίζονται τα αγαθά και καταβάλλει τον συγκεκριμένο ΦΠΑ.
                           
                        2.   Τα κράτη μέλη προβλέπουν ότι το πρόσωπο που προσκομίζει τα αγαθά στο τελωνείο εντός του εδάφους της Κοινότητας λαμβάνει κατάλληλα μέτρα ώστε να διασφαλίζεται ότι το πρόσωπο για το οποίο προορίζονται τα αγαθά καταβάλλει τον ακριβή φόρο.
                  Άρθρο 369κζ
                  Κατά παρέκκλιση από το άρθρο 94 παράγραφος 2, τα κράτη μέλη μπορούν να προβλέπουν ότι ο κανονικός συντελεστής ΦΠΑ που εφαρμόζεται στο κράτος μέλος εισαγωγής εφαρμόζεται όταν χρησιμοποιείται η παρούσα ειδική ρύθμιση.
                  Άρθρο 369κη
                  1.   Τα κράτη μέλη προβλέπουν ότι ο φόρος που εισπράττεται στο πλαίσιο της παρούσας ειδικής ρύθμισης αναφέρεται ηλεκτρονικά σε μηνιαία δήλωση. Στην εν λόγω δήλωση εμφανίζεται ο συνολικός ΦΠΑ που έχει εισπραχθεί κατά τον εκάστοτε ημερολογιακό μήνα.
                  2.   Τα κράτη μέλη απαιτούν ο ΦΠΑ που αναφέρεται στην παράγραφο 1 να είναι καταβλητέος έως το τέλος του μήνα που έπεται της εισαγωγής.
                  3.   Τα πρόσωπα που χρησιμοποιούν την παρούσα ειδική ρύθμιση καταχωρίζουν στα λογιστικά βιβλία τις πράξεις που υπάγονται στην παρούσα ειδική ρύθμιση για χρονικό διάστημα που προσδιορίζει το κράτος μέλος εισαγωγής. Οι καταχωρίσεις αυτές πρέπει να είναι αρκετά λεπτομερείς, ώστε να επιτρέπουν στις φορολογικές ή τις τελωνειακές αρχές του κράτους μέλους εισαγωγής να επαληθεύουν την ακρίβεια της δήλωσης ΦΠΑ, και να είναι διαθέσιμες ηλεκτρονικά κατόπιν αιτήματος του κράτους μέλους εισαγωγής.
                  
                     ΚΕΦΑΛΑΙΟ 8
                  
                  
                     
                        Νομισματικές αντιστοιχίες
                     
                  
                  Άρθρο 369κη
                  1.   Η νομισματική αντιστοιχία του ευρώ σε εθνικό νόμισμα η οποία πρέπει να λαμβάνεται υπόψη για το ποσό που αναφέρεται στα άρθρα 369ιβ και 369κε καθορίζεται άπαξ ετησίως. Η ισοτιμία που εφαρμόζεται είναι η ισοτιμία της πρώτης εργάσιμης ημέρας του Οκτωβρίου και αρχίζει να ισχύει από την 1η Ιανουαρίου του επόμενου χρόνου.
                  2.   Τα κράτη μέλη μπορούν να στρογγυλοποιούν το ποσό που προκύπτει σε εθνικό νόμισμα από τη μετατροπή των ποσών που εκφράζονται σε ευρώ.
                  3.   Τα κράτη μέλη μπορούν να εξακολουθούν να βασίζονται στο ποσό που ισχύει κατά τον χρόνο της ετήσιας προσαρμογής που προβλέπεται στην παράγραφο 1, εάν η μετατροπή του ποσού που εκφράζεται σε ευρώ καταλήγει, πριν από τη στρογγυλοποίηση της παραγράφου 2, σε μεταβολή του ποσού, εκφρασμένου σε εθνικό νόμισμα, μικρότερη από 5 % ή σε μείωση αυτού του ποσού.».
               
            Άρθρο 3
      Τροποποίηση της οδηγίας 2009/132/ΕΚ
      Από την 1η Ιανουαρίου 2021, ο τίτλος IV της οδηγίας 2009/132/ΕΚ απαλείφεται.
      Άρθρο 4
      Μεταφορά στο εθνικό δίκαιο
      1.   Τα κράτη μέλη θεσπίζουν και δημοσιεύουν, έως τις 31 Δεκεμβρίου 2018, τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς το άρθρο 1 της παρούσας οδηγίας. Ανακοινώνουν αμέσως στην Επιτροπή το κείμενο των εν λόγω διατάξεων.
      Τα κράτη μέλη θεσπίζουν και δημοσιεύουν, έως τις 31 Δεκεμβρίου 2020, τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς τα άρθρα 2 και 3 της παρούσας οδηγίας. Ανακοινώνουν αμέσως στην Επιτροπή το κείμενο των εν λόγω διατάξεων.
      Εφαρμόζουν τις διατάξεις που είναι αναγκαίες για να συμμορφωθούν προς το άρθρο 1 της παρούσας οδηγίας από την 1η Ιανουαρίου 2019.
      Εφαρμόζουν τις διατάξεις που είναι αναγκαίες για να συμμορφωθούν προς τα άρθρα 2 και 3 της παρούσας οδηγίας από την 1η Ιανουαρίου 2021.
      Οι διατάξεις που θεσπίζουν τα κράτη μέλη περιέχουν παραπομπή στην παρούσα οδηγία ή συνοδεύονται από την παραπομπή αυτή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.
      2.   Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
      Άρθρο 5
      Έναρξη ισχύος
      Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
      
      Άρθρο 6
      Αποδέκτες
      Η παρούσα οδηγία απευθύνεται στα κράτη μέλη.
      
         Βρυξέλλες, 5 Δεκεμβρίου 2017.
         
            
               Για το Συμβούλιο
            
            
               Ο Πρόεδρος
            
            T. TÕNISTE
         
      
      
         (1)  Γνώμη της 30ής Νοεμβρίου 2017 (δεν έχει ακόμη δημοσιευθεί στην Επίσημη Εφημερίδα).
      
         (2)  ΕΕ C 345 της 13.10.2017, σ. 79.
      
         (3)  Οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (ΕΕ L 347 της 11.12.2006, σ. 1).
      
         (4)  Οδηγία 2009/132/ΕΚ του Συμβουλίου, της 19ης Οκτωβρίου 2009, για καθορισμό του πεδίου εφαρμογής του άρθρου 143 στοιχεία β) και γ) της οδηγίας 2006/112/ΕΚ όσον αφορά την απαλλαγή από τον φόρο προστιθέμενης αξίας ορισμένων οριστικών εισαγωγών αγαθών (ΕΕ L 292 της 10.11.2009, σ. 5).
      
         (5)  Οδηγία 2010/24/ΕΕ του Συμβουλίου, της 16ης Μαρτίου 2010, περί αμοιβαίας συνδρομής για την είσπραξη απαιτήσεων σχετικών με φόρους, δασμούς και άλλα μέτρα (ΕΕ L 84 της 31.3.2010, σ. 1).
      
         (6)  Κανονισμός (ΕΕ) αριθ. 904/2010 του Συμβουλίου, της 7ης Οκτωβρίου 2010, για τη διοικητική συνεργασία και την καταπολέμηση της απάτης στον τομέα του φόρου προστιθέμενης αξίας (ΕΕ L 268 της 12.10.2010, σ. 1).
      
         (7)  Κανονισμός (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (ΕΕ L 55 της 28.2.2011, σ. 13).
      
         (8)  ΕΕ C 369 της 17.12.2011, σ. 14.